Lansangang-bayang N402

Ang Pambansang Ruta Blg. 402 (National Route 402 o sa payak N402), na tinatawag ding Daang Noveleta–Naic–Tagaytay o Noveleta–Naic–Tagaytay Road) ay isa sa mga ruta ng sistema ng lansangang bayan sa Pilipinas. Dumadaan ito sa mga bayang rural ng Kabite.

Paglalarawan ng ruta 

Binubuo ang N402 ng mga sumusunod na bahagi.

Tanza papuntang Naic 

Nagsisimula ang N402 sa sangandaan nito sa Lansangang Antero Soriano (N64) bilang Kalye Santa Cruz (Santa Cruz Street), isang pang-isahang-daan na kalyeng papunta sa poblasyon o kabayanan ng Tanza. Sa harap ng pasukan sa Dambana ng Diyosesis ng San Agustin, liliko ito patimog-kanluran bilang Kalye San Agustin (San Agustin Street). Magiging pandalawahang kalye ito paglagpas ng Rotondang Biwas pagkaraan ng Tulay ng Tanza. Tutumbok ito sa Lansangang Antero Soriano sa Tagpuang Tanza, at didiretso patungong Naic.

Naic papuntang Indang 
Sa loob ng poblasyon ng Naic, liliko ang N402 patimog-kanluran patungong Kalye J. Poblete (J. Poblete Street; ilan sa mga bahagi nito ay kilala rin bilang Daang Sabang). Sa harap ng Simbahan ng Naic, liliko ito patimog-silangan bilang Kalye Kap. Ciriaco Nazareno (Capt. Ciriaco Nazareno Street). Babagtasin naman nito ang Daang Juanito Remulla Sr. (dating Daang Governor), at tutungo ito papuntang Indang bilang Daang Naic–Indang (Naic–Indang Road), isang isang makipot na daang may dalawang mga landas. Papasok naman ito sa poblasyon ng Indang, alternatibong bilang Kalye A. Mojica (A. Mojica Street). Tutuloy naman ito bilang Kalye De Ocampo (De Ocampo Street), Kalye San Miguel (San Miguel Street), at Kalye A. Mabini (A. Mabini Street), liliko patimog-silangan sa harap ng Simbahan ng Indang bilang Kalye San Gregorio (San Gregorio Street), at tutuloy bilang Karugtong ng San Gregorio (San Gregorio Extension).

Indang papuntang Mendez 
Sa dulo ng Karugtong ng San Gregorio, tutumbukin ng ruta ang Daang Trece Martires–Indang at tutungo ito sa Mendez bilang Daang Indang–Mendez (Indang–Mendez Road). Malaking bahagi nito ay karamihang nakalatag ng aspalto habang kasalukuyang pinalalawak ang ibang mga bahagi kalakip ang kongkreto.

Papasok ito sa Mendez, kung saang kilala ito bilang Kalye C. Llamado (C. Llamado Street, pang-isahan at patimog), Kalye J.P. Rizal (J.P. Rizal Street, pang-isahan at pahilaga), ay Kalye Osorio (Osorio Street) bago magtapos sa panulukan ng mga Kalye J.P. Rizal at Osorio sa poblasyon ng Mendez.

Mendez papuntang Tagaytay 
Sa panulukan ng mga Kalye J.P. Rizal at Osorio, didiretso ang daan patimog-silangan sa Tagaytay bilang Daang Mendez–Tagaytay (Mendez–Tagaytay Road). Sa huli, magtatapos ito sa Lansangang Tagaytay–Nasugbu sa Krosing ng Mendez, Tagaytay.

Mga daang sangay at daang pasikot-sikot
 Daang Panlihis ng Tanza (Tanza Diversion Road) - Tanza
 Kalye J. Dimabiling (J. Dimabiling Street) - Indang

Mga sangandaan

Talasanggunian

Mga panlabas na kawing
 Kagawaran ng Pagawaing Bayan at Lansangan 

N402